กระทรวงสาธารณสุข เปิดคลินิกลอยน้ำศรีสวัสดิ์โมเดล แห่งแรกของประเทศไทย รองรับอุบัติเหตุฉุกเฉินทางน้ำในเขื่อนศรีนครินทร์
ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ร่วมลงนามบันทึกข้อตกลงความร่วมมือระหว่าง 11 หน่วยงาน ได้แก่ สำนักงานปลัดกระทรวงสาธารณสุข กรมการแพทย์ กรมสนับสนุนบริการสุขภาพ การไฟฟ้าฝ่ายผลิตแห่งประเทศไทย สำนักงานตำรวจแห่งชาติ กรมการท่องเที่ยว กรมเจ้าท่า กรมอุทยานแห่งชาติสัตว์ป่าและพันธุ์พืช สถาบันการแพทย์ฉุกเฉินแห่งชาติ เลขาธิการแพทยสภา จังหวัดกาญจนบุรี และโรงพยาบาลกรุงเทพ สนามจันทร์ ในการขับเคลื่อนคลินิกลอยน้ำศรีสวัสดิ์โมเดล เพื่อพัฒนาระบบบริการสุขภาพ รองรับอุบัติเหตุทางน้ำ และส่งเสริมการท่องเที่ยวที่ปลอดภัย พร้อมตรวจเยี่ยมหน่วยบริการโครงการคลินิกลอยน้ำศรีสวัสดิ์โมเดล ที่อำเภอศรีสวัสดิ์ จังหวัดกาญจนบุรี โดยกล่าวว่า กระทรวงสาธารณสุข ได้ทำข้อตกลงร่วมกับหน่วยงานที่เกี่ยวข้องทุกภาคส่วน ในการช่วยเหลือประชาชนและนักท่องเที่ยวที่ประสบอุบัติเหตุหรือเจ็บป่วยฉุกเฉิน เพื่อสร้างความเชื่อมั่นให้กับนักท่องเที่ยว สร้างเสริมแนวคิดจิตอาสาให้กับเจ้าหน้าที่และสร้างจิตสำนึกความรับผิดชอบแก่ผู้ประกอบการ 
สำหรับการจัดบริการคลินิกลอยน้ำศรีสวัสดิ์โมเดลนี้ ถือเป็นครั้งแรกของประเทศไทย ที่มีคลินิกอยู่บนแพลอยน้ำในทะเลสาบเหนือเขื่อนศรีนครินทร์ รองรับอุบัติเหตุทางน้ำ ป่วยฉุกเฉินและเจ็บป่วยอื่นๆ ให้กับนักท่องเที่ยว มีอุปกรณ์ช่วยชีวิตบนแพ ดำเนินงานภายใต้กลไกคณะกรรมการพัฒนาคุณภาพชีวิต (พชอ.) พร้อมยังมีบริการนวดเพื่อสุขภาพ ด้วยทีมแพทย์ พยาบาล สหวิชาชีพ จากโรงพยาบาลท่ากระดาน และทีมอาสาสมัครจากทั่วประเทศ โดยเปิดให้บริการในวันศุกร์ เสาร์ อาทิตย์ ซึ่งมีนักท่องเที่ยวเดินทางมาเป็นจำนวนมาก จะช่วยสร้างความเชื่อมั่นและดึงนักท่องเที่ยวให้มาเที่ยวเมืองรอง เป็นการหนุนกระแสท่องเที่ยวปลอดภัยของจังหวัดกาญจนบุรี